Kleinstaaterei

Kleinstaaterei (գերմ.՝ [ˌklaɪnʃtaːtəˈʁaɪ], «փոքր պետություն»), գերմաներեն բառ տարածքների մասնատման համար Գերմանիայում և հարակից շրջաններում Սրբազան Հռոմեական կայսրության (հատկապես Երեսնամյա պատերազմի ավարտից հետո) և Գերմանական Համադաշնության ժամանակ։ Խոսքը վերաբերում է մեծ թվով ինքնիշխան փոքր և միջին աշխարհիկ և եկեղեցական իշխանություններին և ազատ կայսերական քաղաքներին, որոնցից մի քանիսը եղել են փոքր ինչ ավելի մեծ, քան մեկ քաղաքը կամ կայսերական աբբայական վանքի հարակից տարածքները։ 18-րդ դարում գերմանական պետությունների ընդհանուր թվի գնահատականները տատանվել է 294-ից 348 երկրների միջև։

Տարածքային մասնատվածությունը սրվել է նրանով, որ բազմաթիվ պետությունների տարածքային պատահական ձևավորման կամ տոհմական պետությունների ժառանգական բաժանման պատճառով Սրբազան Հռոմեական կայսրության շատ մեծ թվով պետություններ կազմված էին ոչ հարակից մասերից, ինչի արդյունքում ձևավորվել են անթիվ անկլավներ և էքսկլավներ։

Տարածքային մասնատվածության օրինակ է այն պատմությունը, թե ինչպես են երիտասարդ Վիլհելմ ֆոն Հումբոլդտը և նրա ընկերները 1789 թվականի ամռանը Բրաունշվեյգ-Վոլֆենբյուտելի իշխանության մայրաքաղաքից ճանապարհորդել Ֆրանսիա և սահմանին հասնելու համար նրանք պետք է անցնեին վեց դքսությունների, չորս եպիսկոպոսության և մեկ ազատ կայսերական քաղաքի (Աախեն) տարածք։

Պատմություն 
Հզոր և ինքնավար գերմանական ցեղային դքսությունները, որոնք արդեն գոյություն էին ունեցել մինչև Կարոլինգյան կայսրության փլուզումը և IX դարում Արևելյան Ֆրանկական թագավորության ձևավորումը, հիմնականում ձևավորել են թագավորության դաշնային բնույթը։ Ի տարբերություն եվրոպական այլ թագավորությունների, կայսերական իշխանների կոլեգիան թագավոր ընտրել է ցեղային դուքսերից այն բանից հետո, երբ գերմանական Կարոլինգյան թագավորական գիծը վերացավ 911 թվականին։ Այս համակարգը խոչընդոտում էր ուժեղ կենտրոնացված միապետության զարգացմանը, քանի որ տեղական կառավարիչները, ովքեր առաջ են քաշել իրենց շահերն ու ինքնավարությունը, հաճախ ապստամբել են ինքնիշխան կառավարչի դեմ, և հակամարտությունները պետք է լուծվեին ռազմի դաշտում։

Կայսերական միջթագավորությունը 1245-ից 1312 թվականներին և 1378-ից 1433 թվականներին ավելացրեց քաղաքական անկայունությունը և ուժեղացրեց համայնքային շարժումները, ինչպիսիք են Շվաբիայի քաղաքային, Հանզեական և Շվեյցարական Միությունները։ Թշնամությունը փոքր ազնվականների միջև, որոնք իրենց ֆեոդալական տիրապետությունը ստացել են իշխաններից, հանգեցրել են հակամարտությունների, ինչպիսիք են Թյուրինգյան կոմսության պատերազմը և հետագա տարածքային մասնատումը։ Ազատ կայսերական քաղաքները, որոնցից շատերը հիմնադրվել են գերմանական թագավորների և կայսրերի կողմից 10-13-րդ դարերում, ի սկզբանե ղեկավարվում էին կայսեր անմիջական վասալների կողմից Կայսերական կալվածքներից (vogts): Այս քաղաքները աստիճանաբար անկախություն են ձեռք բերել, քանի որ նրանց պատրիկ քաղաքային մագիստրատները ստանձնել են կառավարման և արդարադատության լիակատար վերահսկողությունը։

Կայսրության քաղաքական մասնատվածությունը գերմանական պատմության միակ ամենաբնորոշ գիծն էր վաղ ժամանակակից ժամանակաշրջանում. այն հիմք է հանդիսացել և որոշել սոցիալական կյանքի բոլոր ոլորտների զարգացումը։

Հաբսբուրգների ընտանիքը, վարել է իրենց Մեծ ռազմավարության քաղաքականությունը, որը կենտրոնացած էր երկարաժամկետ տոհմական կառավարման վրա՝ ընդարձակ, բազմաշերտ և բազմազգ թագավորության կենտրոնում՝ ընդդեմ Բուրբոն Ֆրանսիայի և Օսմանյան կայսրության։ Ավելի շուտ, կայսերական հողերը ծառայում էին բուֆերային գոտիների պահպանման համար, որոնք հակասում էին հայրենասիրության և ազգային ինքնության մասին ցանկացած գաղափարի։

1495 թվականին Մաքսիմիլիան I կայսրը փորձել է բարեփոխել կայսրությունը։ Ստեղծվել է կայսերական Գերագույն դատարանը (Reichskammergericht), գանձվել են կայսերական հարկերը և ուժեղացվել է կայսերական Սեյմի (Ռայխստագ) իշխանությունը։ Այնուամենայնիվ, բարեփոխումները ձախողվել են տարածքների շարունակական մասնատման պատճառով։ Բողոքական ռեֆորմացիան լուրջ վտանգ էր ներկայացնում կայսերական ամբողջականության համար։ Կայսր Չարլզ V-ը 1546 թվականին հայտարարել է. «...եթե մենք հիմա չմիջամտենք, Գերմանիայի բոլոր կալվածքները հավատքի խզման վտանգի տակ կլինեն»։ 1548 թվականի Աուգսբուրգի ժամանակավոր որոշմամբ նա փորձել է հարթել Գերմանիայում կրոնական պառակտումը, բայց փոխարենը միայն նոր բողոքական անհնազանդություն առաջացրեց։

17-րդ դարից Բրանդենբուրգ-Պրուսիան դարձավ կայսրության երկրորդ գերիշխող ուժը՝ ներառելով ոչ գերմանական նշանակալի տարածքներ և կայսրությունից դուրս գտնվող հողեր։

Այս երկու պետություններից բացի, Սուրբ Հռոմեական կայսրությունը բաղկացած էր հարյուրավոր փոքր գերմանախոս իշխանություններից, որոնց մեծ մասը ձևավորվել էր հաջորդական դինաստիկ պառակտումների արդյունքում, որոնք երբեմն արտացոլվել էին բարդ անուններում, ինչպիսիք են Սաքսեն Կոբուրգը. նրանցից ոմանք միավորվել են տոհմական ամուսնություններով, չնայած արդյունքում ձևավորված պետությունը հաճախ չի ունեցել մեկ տարածք։ Վաղ ժամանակակից շրջանում այս փոքր պետությունները արդիականացրել են իրենց ռազմական, դատական ​​և տնտեսական կառավարումը։ Կայսերական մակարդակում դրանք գրեթե գոյություն չեն ունեցել, և կայսրը ոչ այլ ինչ էր, քան քաղաքական կամ ռազմական ազդեցություն չունեցող ֆեոդալական համադաշնության գործիչ։ Ռեֆորմացիայից հետո կայսրության փոքր նահանգները բաժանվել են կրոնական հատկանիշներով. կաթոլիկ և բողոքական պետությունները բախվել են այնպիսի պատերազմների, ինչպիսին Երեսնամյա պատերազմն էր։

Այն բանից հետո, երբ Նապոլեոն Բոնապարտը ստիպել է լուծարել կայսրությունը և միջնորդել ու աշխարհիկացրել է այն, Kleinstaaterei համակարգը փոխվել է, բայց չի վերացվել։ Եպիսկոպոսական իշխանությունների տարածքների լուծարման և հարևան պետությունների, անկլավների և էքսկլավների միավորման շնորհիվ մի քանի հարյուր նահանգ վերածվել է Ռայնի Համադաշնության երկու տասնյակից մի փոքր ավելի նահանգների խառնակույտի։ Այս համադաշնությունը չի դիմացել Նապոլեոնի ռազմական պարտությանը, սակայն նրա կողմից լուծարված պետությունները լիովին չեն վերականգնվել։ Հաղթանակած դաշնակիցները, ներառյալ Պրուսիան և Ավստրիան, որոնք Ռայնի Համադաշնության անդամներ չէին, Վիեննայի Կոնգրեսում որոշում են կայացրել լայնածավալ տոհմական վերականգնման մասին, թեև Նապոլեոնի ընդլայնման որոշ որոշումներ պահպանվել են, և Ավստրիան և Պրուսիան իրենց են կցել նախկինում անկախ որոշ տարածքներ։ Տարածքային բաժանման արդյունքում ձևավորվել է նախնապոլեոնյան Kleinstaaterei-ի ընդլայնված տարբերակը՝ մոտ 40 նահանգ։

Ազգայնականության վերելքը ամբողջ Եվրոպայում առաջացրել է շարժումներ, որոնք ձգտել էին ազգային պետություններին, որոնցից յուրաքանչյուրը ղեկավարել է մի ամբողջ (էթնոմշակութային) ժողովուրդ։ Գերմանացի ազգայնականները սկսել են պնդել, որ Գերմանիան միավորվի։ Միացյալ ազգային պետության կոչը 1848-ի հեղափոխությունների հիմնական պահանջներից մեկն էր, բայց գերմանական փոքր պետությունների և բազմազգ Ավստրիայի և Պրուսիայի իշխող տոհմերը կարողացել են դիմակայել միավորման ջանքերին։ Դրան միշտ ընդդիմանում էր գերմանացի գրող և պետական ​​գործիչ Գյոթեն, ով գրել է. «Ֆրանկֆուրտը, Բրեմենը, Համբուրգը, Լյուբեկը մեծ և փայլուն են, և նրանց ազդեցությունը Գերմանիայի բարգավաճման վրա անհաշվելի է, բայց նրանք նույնը կմնան, եթե նրանք կորցնեին իրենց անկախությունը և դառնային գերմանական մեկ մեծ կայսրության գավառական քաղաքներ։ Ես դրա մեջ կասկածելու հիմքեր ունեմ»։

Միայն այն բանից հետո, երբ Պրուսիայի կանցլեր Օտտո ֆոն Բիսմարկը աստիճանաբար կառուցել է միացյալ գերմանական պետություն՝ Պրուսիայի Հոհենցոլերնի թագավորական տան ներքո, 1871 թվականին Kleinstaaterei-ը հիմնականում ավարտվել է Գերմանական կայսրության հիմնադրմամբ (Լյուքսեմբուրգի և Լիխտենշտայնի միակ գոյատևող փոքր պետությունները գերմանախոս աշխարհի ծայրամասում էին)։ Գերմանական կայսրության հիմնադրումը հանգեցրել է հիմնականում գերմանական ազգային պետության ստեղծմանը։ Չնայած գերմանական կայսրությունը չէր ներառում Հաբսբուրգների գերմանախոս ունեցվածքը, նրա բնակչությունը կազմում էր լեհական զգալի փոքրամասնություն Արևելյան Պրուսիայի որոշ մասերում և հյուսիսային և արևմտյան սահմանների երկայնքով այլ ազգային փոքրամասնություններ։ Գերմանիայի միավորումը Գերմանիան դարձրել է եվրոպական մեծ տերություն, թեև շատ ուշ էր գաղութատիրական մեծ ձեռքբերումների համար։ Ներքին առումով, այս մասնատված սահմաններից և փոքր քաղաքական միավորներից մի քանիսը շարունակել են գոյություն ունենալ մինչև Երկրորդ համաշխարհային պատերազմից հետո Գերմանիայի ժամանակակից նահանգները ստեղծվել են որպես դաշնային հանրապետության մաս։

Kleinstaaterei-ի ապակենտրոնացված բնույթը խանգարել է գերմանական տնտեսությանը հասնել իր պոտենցիալին։ Կշիռների և չափումների տարբեր համակարգերը, տարբեր արժույթներ և բազմաթիվ սակագներ խոչընդոտել են առևտրին և ներդրումներին, չնայած գերմանական Մաքսային միության ստեղծումը սկսել վերացնել այդ խոչընդոտները։ Միավորումից հետո Գերմանիայի տնտեսական աճի ապշեցուցիչ տեմպը ևս մեկ ապացույց էր այն բանի, որ Kleinstaaterei-ն խոչընդոտել է տնտեսության զարգացմանը։ Միևնույն ժամանակ, համակարգը նպաստել է մշակութային բազմազանությանը և դատարանների զարգացմանը։

Արդիականություն 
Այսօր Kleinstaaterei տերմինը երբեմն օգտագործվում է գերմանական լրատվամիջոցներում և այլուր փոխաբերական իմաստով ՝ գերմանական քաղաքական ֆեդերալիզմի համակարգը քննադատաբար նկարագրելու համար, հատկապես կառավարության ենթակայության տակ գտնվող քաղաքական ոլորտներում բարեփոխումների վերաբերյալ որոշումների կայացման մեջ դրա ակնհայտ անարդյունավետության վերաբերյալ։ 2010 թվականի դրությամբ Kleinstaaterei-ն առավել հաճախ հիշատակվում է կրթական քաղաքականության հարցերում, ինչպիսիք են տարբեր դպրոցական համակարգերի կողմից առաջացրած դժվարությունները մի երկրից մյուսը տեղափոխվող ընտանիքների երեխաների համար։

Տես նաև 
 Բիդերմայեր

Ծանոթագրություններ 

Գերմաներեն բառեր և արտահայտություններ
Գերմանիայի պատմություն
Գերմանիայի քաղաքական պատմություն
Սրբազան Հռոմեական կայսրություն
Սրբազան Հռոմեական կայսրության քաղաքական պատմություն
Գերմանական միություն
Ամառային երիտասարդական վիքիճամբարի հոդվածներ